**Жаңылтпаштар – тіл дамыту құралы**

*«Павлодарқ. № 23 сәбилер бақшасы»,*

*логопед Бекмухамбетова Айгерим Кенжебаевна*.

Халықтық шығармалар ішінде баланы тәрбиелеумен қатар дұрыс та айқын сөйлеуге үйретіп, тілін дамытатын жанр – жаңылтпаш.

Жаңылтпаш – мектеп жасына дейінгі балалар мен бастауыш мектеп оқушыларына лайық шығарма. Балбөбектің тілі шығып, балдырған жасында сөздік қоры молая бастаған кезде кейбір дыбыстарды айта алмай немесе қинала айтады. Мүдірмей сөйлеу үшін қиналып айтатын дыбыстары бар сөздерді бала неғұрлым жиі-жиі дыбыстап айтып, жаңылмай жаттықса, сөйлегенде де мүдірмей, өз ойын толық жеткізетін болады.

Жаңылтпаштарды жаттап, жаттыға айту арқылы баланың ана тілін ардақтау, сөз қадірін білу сезімі қалыптасып, ой-қиялы дамиды, тәлім алады.

Жаңылтпаштарды тіл дамыту құралы десек, тәрбиешінің міндеті – оларды балалардың жас ерекшеліктеріне, сауат ашу сабақтарының мазмұнына сәйкес лайықты, орынды қолдана білу. Бұл міндетті жүзеге асыруда тәрбиешінің қазақ халқында, өзге халықтарда көркем сөзді қандай жаңылтпаштар бар екенін жақсы білуі, әрбір ақынның жыр қоржынынан қарапайым да ойлы сипатымен бала жанын баурап алатын, тіл дамытудың қисынды қиюластырылған көркем де қуатты құралы – жаңылтпаштардың әр түрін сараптап, талдай алатындай болуы шарт.

Белгілі балалар ақыны Ә.Табылдиев: «*Жаңылтпаштар көбіне әрі тіл ширату, әрі дүние таныту, әрі білім беру, тәрбиелеу мақсатында жазылады...»* дейді. (Алматы: «Қазақ университеті» 1992, «Халық тағылымы»). Ал сабақ процесінде, оның ішінде сауат ашу сабақтарында жаңылтпаштарды қолданудың маңызы төмендегі міндеттерді шешуге әкеледі:

* Әр дыбысты өту барысында оның акустика-артикуляциялық

ерекшеліктерін ескере отырып дыбыстану;

* Тәрбиешінің түсіндірмесімен немесе сөздік жұмысын жүргізу

нәтижесінде мағынасы айқындалған жаңа сөз, жаңа ұғымдармен баланың сөздік қорын молайту;

* Кейіпкерлердің жағымды және жағымсыз қылықтарын баяндайтын

қысқа да нұсқа, нақты бейнелі ұтымды ұйқасқан сөздер мен сөз тіркестерінен құралған мәтін мазмұнының тәрбиелік мәні;

* «Туғанда дүние есігін өлеңмен ашатын» қазақ баласына өлең, ұйқас,

ырғақ, бунақ, буын жөнінде алғашқы түсініктер беру;

* Қарасөз бен өлең сөздің оқылуында сөйлеу сазы -интонациялық

ерекшелікті ұғындыру;

* Шапшаңдыққа, аңғарымпаздыққа, жинақылыққа баулу;
* Есте сақтау қабілетін дамыту.

Жеке дыбыстарды таныстыру сабақтарында сол дыбыстарға сәйкес

жазылған жаңылтпаштарды тәрбиеші балаларға жаттатып, сабақты бекітерде, бой сергіту сәтінде қолдана білсе нұр үстіне нұр.

         Мысалы, **«*А, а*»**дыбысы мен әрпін таныстыру сабағында оқулықтағы суретке сәйкес жаңылтпаштарды жаттауға болады.

***«Т, т»*** дыбысы мен әрпін өткенде оқулықта таудың суреті беріледі: Бұл жерде:

*Тау дәу*

*Дәу тау.*

*Бұлт-ау,*

*Тау бар, тау бар*

*Тауда бау бар.*

***Т***дыбысын дұрыс дыбыстау үшін: «*Тас тостаған, тас тостаған ішіне тас тастаған»* деген жаңылтпашты үйретіп жіберуге де болады. Осы секілді ***«п»*** дыбысын өткенде

*Піскен пісте*

*Піс те, жерге түспе*деп келетін жаңылтпаштар мәтіні бала жүрегіне жақын, тіліне жеңіл.

         Жаңылтпаштарды халық бала психологиясы мен тілінде болатын мүкістерге сәйкес шығарған. Бала тілінде көбінесе ***«р»*** дыбысы мен ***«и»*** дыбысын, ***«ш»*** дыбысын ***«с»*** дыбысымен шатыстыру байқалады. Әсіресе, тілалды дірілмен айтылатын ***«р»*** дыбысын айту алғаш қиын сияқты болып көрінеді. Сондықтан жаңылтпаштар да сол ***«р»*** дыбысын айтуға құрылады:

* *Тары деші –*
* *Жем.*
* *Дәрі деші*
* *Ем.*
* *Неге олай дейсің, ей?*
* *«Р» деу оңай дейсің бе?*

Бала тіліндегі ***«Ш»*** дыбысы мен ***«с»*** дыбысын шатыстырып айтуды

түзеу үшін:

*Бос шатыр*

*Бос жатыр*

*Шүу асау*

*Шүу асау да құрық тисе, жуас-ау*

*Шапшаң шапсаң*

*Бұрқырайды ақ шаң.*

-деген сияқты жаңылтпаштарды жолын тауып жаттату артық емес.

         «Қыс» мезгілі суреттелген «Қар» деген мәтінді оқу барысында төмендегі жаңылтпаштарды ұсынуға болады:

*Қар аппақ                    Бұл қар – сұр қар*

*Дала аппақ                            Сұр қар – кір қар*

*Бәрі аппақ                    Үстінде аунама*

*Қарап бақ                    Үстіңді былғар.*

Ал «Кім неден күшті?» ертегісінде

*Құжырадан*

*Құжынаған*

*Құмырсқа шықты,*

*Жұмысқа асықты*деген жаңылтпаш мәтінін жаттату әбден лайық.

         «Мақта қыз бен мысық» ертегісін өту барысында:

*Пеш түбінде бес мысық*

*Бес күзетші – бес пысық*

*Тышқан аулап жемесе*

*Бола қоймас еш қызық...*деген жаңылтпаш ертегі мазмұнын ашуға оң әсер етеді.

Тақырыпқа бағытталған осындай жаңылтпаштармен әрбір сабақ қиыстырылып өтіліп жатса сабақ сапасы артпақ.